Document ID: 32005D0752

ΑΠΌΦΑΣΗ ΤΗΣ ΕΠΙΤΡΟΠΉΣ
της 24ης Οκτωβρίου 2005
για τη σύσταση ομάδας εμπειρογνωμόνων για το ηλεκτρονικό εμπόριο
(2005/752/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη τη συνθήκη για την ίδρυση της Ευρωπαϊκής Κοινότητας,
Εκτιμώντας τα ακόλουθα:
(1)
Στο πλαίσιο της οδηγίας 2000/31/ΕΚ του Ευρωπαϊκού Κοινοβουλίου και του Συμβουλίου, της 8ης Ιουνίου 2000, για ορισμένες νομικές πτυχές των υπηρεσιών της κοινωνίας της πληροφορίας, ιδίως του ηλεκτρονικού εμπορίου, στην εσωτερική αγορά (οδηγία για το ηλεκτρονικό εμπόριο) (1), ζητήθηκε από τα κράτη μέλη να ορίσουν ένα ή περισσότερα εθνικά σημεία επαφής για την ενίσχυση της συνεργασίας με τα άλλα κράτη μέλη (άρθρο 19 παράγραφος 2 της οδηγίας).
(2)
Στη συνέχεια, η πρώτη έκθεση σχετικά με την εφαρμογή της οδηγίας 2000/31/ΕΚ για το ηλεκτρονικό εμπόριο [COM(2003) 702 τελικό της 21ης Νοεμβρίου 2003] στο κεφάλαιο 7 προέβλεπε ότι η Επιτροπή πλέον θα «επικεντρωθεί στην εξασφάλιση της πρακτικής λειτουργίας της διοικητικής συνεργασίας και της συνεχούς ανταλλαγής πληροφοριών τόσο μεταξύ της Επιτροπής και των κρατών μελών όσο και μεταξύ των ίδιων των κρατών μελών».
(3)
Επιπλέον, είναι χρήσιμο να δοθεί στα κράτη μέλη η δυνατότητα να συζητούν προβλήματα που εμφανίζονται κατά την εφαρμογή της οδηγίας για το ηλεκτρονικό εμπόριο καθώς και ζητήματα που αναφύονται στον τομέα του ηλεκτρονικού εμπορίου. Είναι επίσης σημαντικό να ενθαρρυνθεί και να διευκολυνθεί η συνεργασία μεταξύ τους και με την Επιτροπή. Η ομάδα εμπειρογνωμόνων θα αποτελέσει έτσι ένα χρήσιμο φόρουμ για την ανταλλαγή απόψεων σχετικά με την πρακτική υλοποίηση και εφαρμογή της οδηγίας, συμπεριλαμβανομένων πληροφοριών σχετικά με τους κώδικες δεοντολογίας που καταρτίζονται από ενώσεις καταναλωτών και επαγγελματιών, κώδικες δεοντολογίας σχετικά με τη διαφήμιση σε απευθείας σύνδεση (on-line) από νομοθετικώς κατοχυρωμένα επαγγέλματα· την εθνική νομολογία, ιδίως σε σχέση με τις διατάξεις περί ευθύνης· τις νέες εξελίξεις που αναφέρονται στο άρθρο 21 της οδηγίας, όπως η ευθύνη των παρόχων υπερσυνδέσμων και μέσων εντοπισμού πληροφοριών και τις απαιτήσεις κοινοποίησης· καθώς και σχετικά με τη συζήτηση του πιθανού πεδίου εφαρμογής των επακόλουθων εκθέσεων αξιολόγησης όσον αφορά την εφαρμογή της οδηγίας για το ηλεκτρονικό εμπόριο.
(4)
Ο κανονισμός (ΕΚ) αριθ. 2006/2004 του Ευρωπαϊκού Κοινοβουλίου και του Συμβουλίου, της 27ης Οκτωβρίου 2004, σχετικά με τη συνεργασία μεταξύ των εθνικών αρχών που είναι αρμόδιες για την επιβολή της νομοθεσίας για την προστασία των καταναλωτών (κανονισμός για τη συνεργασία όσον αφορά την προστασία των καταναλωτών) (2), θεσπίζει ένα δίκτυο δημόσιων αρχών που είναι αρμόδιες για την προστασία των οικονομικών συμφερόντων των καταναλωτών, εναρμονίζει εν μέρει τις αρμοδιότητες τους για τη διενέργεια ερευνών και την επιβολή της νομοθεσίας, ενώ παρέχει ρυθμίσεις αμοιβαίας συνδρομής μεταξύ τους. Οι διατάξεις της οδηγίας 2000/31/ΕΚ που προστατεύουν τα οικονομικά συμφέροντα των καταναλωτών εμπίπτουν στο πεδίο εφαρμογής του κανονισμού. Ενδείκνυται η επιτροπή που δημιουργήθηκε για την εφαρμογή του κανονισμού (ΕΚ) αριθ. 2006/2004 να ενημερώνει τακτικά την ομάδα εμπειρογνωμόνων για το ηλεκτρονικό εμπόριο σχετικά με τις δραστηριότητες οι οποίες ενδέχεται να ενδιαφέρουν τη δεύτερη,
ΕΞΈΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Θεσπίζεται ομάδα εμπειρογνωμόνων για το ηλεκτρονικό εμπόριο (εφεξής αναφερόμενη ως η «ομάδα»).
Άρθρο 2
Αποστολή
Η Επιτροπή μπορεί να συμβουλεύεται την ομάδα σχετικά με τυχόν ερωτήματα που συνδέονται με την οδηγία για το ηλεκτρονικό εμπόριο. Αυτό καλύπτει, μεταξύ άλλων, τους ακόλουθους τομείς:
-
τη διοικητική συνεργασία στο πλαίσιο της διαδικασίας του άρθρου 3 παράγραφοι 4 έως 6 για τον περιορισμό της ελευθερίας όσον αφορά την παροχή υπηρεσιών έναντι ενός δεδομένου παρόχου υπηρεσιών της κοινωνίας της πληροφορίας,
-
την πληροφόρηση σχετικά με τους κώδικες δεοντολογίας που καταρτίζονται σε κοινοτικό επίπεδο από τις εμπορικές, επαγγελματικές και καταναλωτικές ενώσεις ή οργανώσεις με σκοπό να συμβάλλουν στην ορθή εφαρμογή των άρθρων 5-15 (άρθρο 16 της οδηγίας),
-
τους κώδικες δεοντολογίας σχετικά με τη διαφήμιση σε απευθείας σύνδεση (on-line) από νομοθετικά κατοχυρωμένα επαγγέλματα (άρθρο 8 της οδηγίας),
-
την εθνική νομολογία, ιδίως εκείνη που συνδέεται με τις διατάξεις περί ευθύνης, συμπεριλαμβανομένων των αποφάσεων που ελήφθησαν στο πλαίσιο εξώδικου διακανονισμού διαφορών (άρθρο 17, άρθρο 19 παράγραφος 5 της οδηγίας),
-
τομείς που επί του παρόντος βρίσκονται εκτός του πεδίου εφαρμογής του τμήματος περί ευθύνης της οδηγίας αλλά αναφέρονται στο άρθρο 21, όπως: «απαιτήσεις κοινοποίησης, υπερσύνδεσμοι και μηχανές αναζήτησης»,
-
το πεδίο εφαρμογής των επακόλουθων εκθέσεων αξιολόγησης σχετικά με την εφαρμογή της οδηγίας για το ηλεκτρονικό εμπόριο (άρθρο 21 της οδηγίας).
Ο πρόεδρος της ομάδας μπορεί να προτείνει να συμβουλεύεται η Επιτροπή την ομάδα σχετικά με οποιοδήποτε συναφές ζήτημα.
Τα ζητήματα διοικητικής συνεργασίας που εμπίπτουν επίσης στο πεδίο εφαρμογής του κανονισμού (ΕΚ) αριθ. 2006/2004 σχετικά με τις διατάξεις της οδηγίας 2000/31/ΕΚ που προστατεύουν τα συμφέροντα των καταναλωτών πρέπει επίσης να αντιμετωπιστούν από την επιτροπή που συστάθηκε για την εφαρμογή του κανονισμού (ΕΚ) αριθ. 2006/2004. Η τελευταία θα ενημερώνει τακτικά την ομάδα εμπειρογνωμόνων.
Άρθρο 3
Σύνθεση - Ορισμός μελών
1. Τα μέλη της ομάδας πρέπει να είναι εθνικά σημεία επαφής που ορίζονται δυνάμει του άρθρου 19 παράγραφος 2 της οδηγίας για το ηλεκτρονικό εμπόριο (ένα μέλος ανά κράτος μέλος) και εκπρόσωποι της Επιτροπής.
2. Η ομάδα περιλαμβάνει αριθμό μελών που αντιστοιχεί με τον αριθμό των κρατών μελών της Ευρωπαϊκής Κοινότητας και εκπροσώπους της Επιτροπής.
3. Τα μέλη παραμένουν εν ενεργεία μέχρις ότου αντικατασταθούν ή μέχρι το πέρας της θητείας τους.
4. Τα μέλη που δεν είναι πλέον σε θέση να συμβάλουν αποτελεσματικά στις εργασίες της ομάδας, τα οποία παραιτούνται ή τα οποία δεν πληρούν τις προϋποθέσεις που σκιαγραφούνται δυνάμει του άρθρου 3 παράγραφος 1 ή του άρθρου 287 της Συνθήκης μπορούν να αντικατασταθούν από αναπληρωματικό μέλος για την υπόλοιπη διάρκεια της θητείας τους.
Άρθρο 4
Λειτουργία
Η ομάδα προεδρεύεται από εκπρόσωπο της Επιτροπής.
Η ομάδα, σε συμφωνία με την Επιτροπή, μπορεί να συστήσει ομάδες εργασίας για να μελετήσουν ειδικά θέματα με βάση μια εντολή. Οι ομάδες εργασίας διαλύονται μόλις εκπληρωθεί η αποστολή τους.
Η Επιτροπή μπορεί να καλέσει εμπειρογνώμονες και παρατηρητές με ειδικές γνώσεις για να συμμετάσχουν στο έργο της ομάδας ή και των ομάδων εργασίας.
Οι πληροφορίες που αποκτώνται κατά τη διάρκεια των εργασιών της ομάδας ή των ομάδων εργασίας δεν μπορούν να διαδίδονται, εάν η Επιτροπή είναι της γνώμης ότι είναι εμπιστευτικές.
Η ομάδα εμπειρογνωμόνων για το ηλεκτρονικό εμπόριο εγκρίνει συμφωνημένο εσωτερικό κανονισμό με βάση ένα πρότυπο που εγκρίθηκε από την Επιτροπή [παράρτημα III του SEC(2005) 1004].
Άρθρο 5
Συνεδριάσεις
Η ομάδα και οι ομάδες εργασίας συνεδριάζουν κανονικά στις εγκαταστάσεις της Επιτροπής με τη μορφή και ανάλογα με το χρονοδιάγραμμα που καθορίζονται από την Επιτροπή.
Η Επιτροπή των Ευρωπαϊκών Κοινοτήτων εξασφαλίζει τη γραμματεία της ομάδας. Τα ενδιαφερόμενα μέλη του προσωπικού της Επιτροπής μπορεί να είναι παρόντα στις συνεδριάσεις της ομάδας και των ομάδων εργασίας και μπορούν να λαμβάνουν μέρος στις συζητήσεις.
Η Επιτροπή μπορεί να δημοσιεύσει στο Διαδίκτυο, στην πρωτότυπη γλώσσα του σχετικού εγγράφου, τυχόν συμπεράσματα, περίληψη, μερικά συμπεράσματα ή έγγραφο εργασίας σχετικά με την ομάδα ή σχετικά με τις ομάδες εργασίας.
Άρθρο 6
Δαπάνες συνεδριάσεων
Τα οδοιπορικά και οι δαπάνες διαβίωσης των μελών, των παρατηρητών και των εμπειρογνωμόνων σε σχέση με τις δραστηριότητες της ομάδας θα επιστρέφονται από την Επιτροπή σύμφωνα με τις ισχύουσες διατάξεις της Επιτροπής. Τα καθήκοντά τους δεν εκτελούνται επ’ αμοιβή.
Άρθρο 7
Έναρξη ισχύος
Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.
Βρυξέλλες, 24 Οκτωβρίου 2005.

Labels: 10
3
15